બે મિત્રો વચ્ચેનો ગાઢ સંબંધ તૂટીને ચૂરચૂર થઈ ગયો અને તેની સાથે બન્ને કુટુંબના બધા જ સભ્યો વચ્ચેનો સંબંધ પણ જાણે કે ખતમ થઈ ગયો. બન્ને મિત્રોની પત્નીઓ જે એક સમયે સગી બહેનો જેવો વ્યવહાર કરતી હતી તેમણે અનિચ્છાએ પણ એ સંબંધ કાપી નાંખ્યો. કાપી નાંખવો પડ્યો. સંબંધની હોળી કરી બેઠેલો એક મિત્ર ઘરમાં કહેશે – ‘ખબરદાર, એ લોકો સાથે કોઈ જ સંબંધ ના જોઈએ. કોઈએ સામા પક્ષના કોઈ પણ સભ્યની સામે જોવાનું પણ નહીં, ખબરઅંતર પૂછવાની વાત તો ના જ હોય, પણ એકબીજાની સામે મોં પણ નહીં મલકાવવાનું ! જાણે એકબીજાને ઓળખતા જ નથી એવો જ વ્યવહાર કરવાનો ! મને ખબર પડશે કે આપણા ઘરની કોઈ પણ વ્યક્તિ મારા એ કાળમુખા સંબંધી સાથે બોલી પણ છે કે હસી પણ છે તો મારા જ ઘરની એ વ્યક્તિને હું ઘરમાંથી કાઢી મૂકીશ! કહીશ કે જા, ચાલી જા ! દુશ્મનની છાવણીમાં જા. ત્યાં જ રહેજે. મારા ઘર સામે નજર પણ ન કરજે.‘